Astfel, persoanele care vor opta pentru zborurile cu avionul în statele din spaţiul Schengen nu vor mai fi suspuse controalelor de frontieră, ci doar verificărilor de securitate.
"Începând cu data de 31 martie, controalele la frontierele externe, mai exact controalele la frontierele aeriene şi maritime se elimină. Persoanele se vor putea deplasa către sau dinspre alte state membre Schengen fără a fi supuse controalelor la frontieră. Cei care circulaţi cu avionul şi aţi mers în străinătate, ştiţi că după acel control de securitate urmează controlul de frontieră. Nu se va mai face acel control de frontieră, după controlul de securitate vă deplasaţi direct spre porţile de îmbarcare. În sarcina pasagerilor nu va mai fi nicio altă obligaţie suplimentară", a declarat chestorul de poliţie Florin Coman, şef al Inspectoratului Judeţean al Poliţiei de Frontieră Sighetu Marmaţiei (IJPF).
Poliţiştii de frontieră îşi vor desfăşura în continuare activitatea în aeroporturi, având în vedere că există zboruri externe şi spre ţări care nu sunt membre Schengen. Totodată, poliţiştii de frontieră vor avea dispozitive mobile cu care vor face verificări în cazul oricăror suspiciuni de ilegalitate.
Şeful IJPF a mai precizat că "însoţitorii minorilor, alţii decât părinţii sau reprezentanţii legali nu mai trebuie să prezinte acel certificat de cazier în format fizic din care să rezulte că nu sunt cercetaţi pentru anumite infracţiuni. Poliţiştii de frontieră verifică electronic în baza acelor dispozitive pe care le vor avea la îndemână".
Statele membre Schengen sunt: Austria, Bulgaria, Belgia, Cehia, Croația, Danemarca, Estonia, Finlanda, Franța, Germania, Grecia, Italia, Letonia, Lituania, Luxemburg, Malta, Regatul Țărilor de Jos, Polonia, Portugalia, Slovacia, Slovenia, Spania, Suedia, Ungaria, precum și Elveția, Islanda, Norvegia și Liechtenstein.
Totodată se desfășoară în ritm alert lucrările la noul terminal de pasageri al Aeroportului Internațional Maramureș. Acestea vor fi gata în luna iunie a acestui an.
Construcția este ridicată în întregime, acoperișul finalizat, închiderile laterale finalizate în proporție de 95 % iar lucrările pe interior sunt deja într-un grad avansat de execuție.
O construcție de peste 12.200 mp ce va fi finalizată în luna iunie a acestui an. Valoarea investiției peste 136 milioane de lei + TVA.
V. Gherman